Iñaki Camino

Iñaki Camino Lertxundi (Donostia, Gipuzkoa, 1963ko ekainaren 21a) euskalaria eta UPV/EHUko Euskal Dialektologiako irakasle katedraduna da, bereziki euskal testu zaharrak eta euskal dialektologia lantzen dituena. Nabarmentzekoak dira Nafarroa Garaiko eta Ipar Euskal Herriko euskalkien arloan eta dialektologiaren alderdi teoriko-metodologikoan egindako ikerlanak.

Euskaltzain urgazlea (2003) da eta Euskaltzaindiaren EHHA hizkuntza-atlasaren partaidea (1997-2009), Anuario del Seminario de Filología Vasca “Julio Urkixo”, Nafarroako Gobernuaren Fontes Linguae Vasconum eta Euskaltzaindiaren Euskera aldizkarien zuzendaritzako batzordekidea da. Iraganean Ele eta Gogoa aldizkarietan jardun zuen. CNRS erakundearen Iker (UMR 5478) Baionako ikertaldean laguntzailea da. Iraganean "Argia" aldizkarian idatzi zuen eta AEK erakundean euskarako eskolak eman zituen. 

Nafarroa Garaiko mintzo hauek aztertu ditu: Aezkoakoa, Arakilgoa, Goñerrikoa eta Zaraitzukoa. Hego-nafarrera azpieuskalkia ere sakon aztertu du. Donostiarren mintzoa ere aztertu zuen Donostiako Udalaren 1997ko Karlos Santamaria beka irabazi eta baliaturik. Ipar Euskal Herrian, berriz, ipar-mendebaleko Zuberoa, Nafarroa Beherea, Amiküze, Oztibarre eta Garaziko mintzoak aztertu ditu. Lapurdin, berriz, Aturrialdekoak. Bigarren euskara modernoaz ere (1876-1968) jardun du. Euskalkien egoera zaharrari dagokionez, Nafarroa Beherea, Zuberoa-Erronkari, Zaraitzu eta Nafarroa Garaia-Lapurdi eskualdeetako iraganeko mintzoak aztertu ditu.

Testu zahar eta garaikideago hauen argitaratzailea ere bada: Juan Beriain (XVII. mendea), “Alphonsa Rodriguez” (XVIII. mendea), Jean Hiriart-Urruti (XIX. mendea) eta Pablo Fermin Irigarai “Larreko” (XX. mendea). Egun André Baratziarti egotzi ohi zaion Lapurdiko meditazione ttipien (1784) argitalpena prestatzen dihardu.

Unibertsitateko doktoretza-tesi zenbait zuzendu du: Baztan-Bidasoko mintzoa (Eduardo Zelaieta, 2006), Nafarroako ipar-mendebaleko mintzoa (Amaia Apalauza, 2011), Euskal Herriko mendebaleko euskara zaharra (Eneko Zuloaga, 2020), Garaziko mintzoaren barne-aldakortasuna (Alex Artzelus, 2021) eta Lapurdiko Itsas-hegiko mintzoa (Maitena Duhalde, 2023). Egun, Olatz Leturiagaren Gipuzkoa erdialdeko mintzoaren gaineko tesia zuzentzen ari da, Eneko Zuloagarekin batera.

 Lanak 
 "Argitasun zenbait Aezkoako dotrinei buruz" (1989)
 "Aezkerazko testuak (I): Ariako dotrina" (1991)
 "Aezkerazko testuak (II): Orbarako dotrinak" (1991)
 Aezkoako euskararen azterketa dialektologikoa (1997)
 "Zer dago dialektologiaren gibelean?" (1998)
 "Goñerriko hizkera" (1999-2001)
 "Abiaburu bat Donostiako euskera aztertzeko" (2000)
 Hego-nafarrera (2003)
 "Nafarroa Behereko euskara" (2004)
 "Irizpide metodologikoak egungo Euskal Dialektologian" (2004)
 "Euskal soziolinguistikaren atarian" (2005)
 "Nafarroa Behereko euskara zaharra" (2008)
 "Dialektologiaren alderdi kronologikoaz" (2008)
 Dialektologiatik euskalkietara tradizioan gaindi (2009)
 "Mugako hiztun eta aldaerak ipar-mendebaleko Zuberoan" (2009)
 "Ekialdeko euskararen iraganaz" (2011)
 "Pirinioak, ekialdea eta euskal mintzoak" (2011)
 "Euskalkien iraganaz: Lapurdi eta Nafarroa Garaia" (2013)
 ''Alphonsa Rodriguez. Jesusen Compaghnaco aitaren guiristhinho perfeccioniaren praticaren parte bat (1782). Edizioa eta azterketa'' (2013)
 "Oztibarreko mintzoaz eta haren lexikoaz" (2015)
 Amiküze eskualdeko heskuara (2016)
 "Zaraitzuko uskara eta Ipar Euskal Herriko berrikuntzen hedadura" (2016)
 "Hizkuntza-ospearen eta eragin lektalaren zirurikak Ipar Euskal Herriko jende, mintzo eta idazkietan" (2018)
 "Bigarren Euskara Modernoa" (2018)
 "An overview of Basque dialects" (2019)
 "Soako bat Garaziko mintzoari" (2021)
 "On continental Basque dialects and some aspects of their chronology" (2021)
 Aztergaiak Ipar Euskal Herriko euskararen berrikuntzez (2022)
 "Aturrialdeko heskuararen berrikuntzen kokagune geografikoa" (2023)
 "Lapurdiko mintzoen aurkezpen dialektologikoa" (2023)
 "Pluralizers through time in the Basque dialect of Labourd" (2024)
 "Berrendiko peinatik eta Orhiko gainetik Aezkoako eleei so" (2024)

 Erreferentziak 

 Kanpo estekak 
  Iñaki Camino, Inguma datu-basean.
 Iñaki Caminoren zenbait lan

Kategoria:Euskal hizkuntzalariak
Kategoria:Euskalkiak
Kategoria:Euskaltzain urgazleak
Kategoria:Aezkera
Kategoria:Euskal Herriko Unibertsitateko irakasleak
Kategoria:Donostiarrak
Kategoria:Dialektologoak